CELEX: 32018D1304
Language: el
Date: 2018-09-19 00:00:00
Title: Απόφαση (ΕΕ) 2018/1304 της Επιτροπής, της 19ης Σεπτεμβρίου 2018, σχετικά με την προτεινόμενη πρωτοβουλία πολιτών με τίτλο «Eat ORIGINal! Unmask your food» [κοινοποιηθείσα υπό τον αριθμό C(2018) 6054]

28.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 244/107
               
            
         ΑΠΌΦΑΣΗ (ΕΕ) 2018/1304 ΤΗΣ ΕΠΙΤΡΟΠΉΣ
         της 19ης Σεπτεμβρίου 2018
         σχετικά με την προτεινόμενη πρωτοβουλία πολιτών με τίτλο «Eat ORIGINal! Unmask your food»
         
            
               [κοινοποιηθείσα υπό τον αριθμό C(2018) 6054]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Eat ORIGINal! Unmask your food» αφορά τα εξής: «Καλούμε την Ευρωπαϊκή Επιτροπή να επιβάλει την υποχρεωτική δήλωση καταγωγής για όλα τα προϊόντα διατροφής με στόχο την πρόληψη της απάτης, την προστασία της δημόσιας υγείας και τη διασφάλιση του δικαιώματος των καταναλωτών για πληροφόρηση.».
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αναφέρονται στα εξής: «1. Να καταστεί υποχρεωτική η αναγραφή της χώρας προέλευσης για όλα τα μεταποιημένα και μη μεταποιημένα τρόφιμα που κυκλοφορούν στην ΕΕ, χωρίς παρέκκλιση για τα καταχωρισμένα εμπορικά σήματα και τις γεωγραφικές ενδείξεις. 2. Όσον αφορά τα μεταποιημένα τρόφιμα, η επισήμανση της προέλευσης καθίσταται υποχρεωτική για τα πρωταρχικά συστατικά όταν διαφέρουν από τη χώρα προέλευσης του τελικού προϊόντος. 3. Βελτίωση της συνέπειας των ετικετών, συμπεριλαμβανομένων εναρμονισμένων πληροφοριών σχετικά με τις μεθόδους παραγωγής και μεταποίησης, προκειμένου να διασφαλιστεί η διαφάνεια σε ολόκληρη την τροφική αλυσίδα».
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Για την εφαρμογή των Συνθηκών, μπορεί να εκδοθεί νομική πράξη της Ένωσης για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (6)
                  
                  
                     Γι' αυτούς τους λόγους, η προτεινόμενη πρωτοβουλία πολιτών δεν βρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει προτάσεις για την έκδοση νομικών πράξεων της Ένωσης για την εφαρμογή των Συνθηκών.
                  
               
                     (7)
                  
                  
                     Επιπλέον, η επιτροπή πολιτών έχει συγκροτηθεί και τα πρόσωπα επικοινωνίας έχουν ορισθεί σύμφωνα με το άρθρο 3 παράγραφος 2 του κανονισμού και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (8)
                  
                  
                     Η προτεινόμενη πρωτοβουλία πολιτών με τίτλο «Eat ORIGINal! Unmask your food» θα πρέπει επομένως να καταχωριστεί.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Eat ORIGINal! Unmask your food» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 2 Οκτωβρίου 2018.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Eat ORIGINal! Unmask your food», εκπροσωπούμενους από τον κ. Roberto Moncalvo και την κα Christiane Foulier Lambert που ενεργούν ως πρόσωπα επικοινωνίας.
         
         
            Βρυξέλλες, 19 Σεπτεμβρίου 2018.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.